**Autokorinkorjauksessa kilpaileva Jasmiina: ”Ei ole erikoista olla ainoa tyttö”**

Autokorinkorjaajan on Taitaja2015-kilpailussa hallittava asiakaspalvelu, kolariauton vaurioanalyysi ja kustannusarvio, mittalaitteiden käyttö, pintapeltien oikaisu eri pintaoikaisujärjestelmillä, hitsattavien korinosien vaihto, ruuvikiinnitteisten osien vaihto, muovikorjaus sekä lasien vaihdot.

Turun ammatti-instituutissa toista vuotta autokorinkorjausta opiskeleva **Jasmiina Nieminen** on lajin ainoa naispuolinen kilpailija. Miesvaltaisella alalla se ei ole Niemisen mukaan erikoista.

– Olen tottunut näihin poikiin, Nieminen nauraa.

Ammatin ydinosaaminen on kolarivaurioiden korjaaminen. Kolari voi vaurioittaa auton tekniikkaa, korirakennetta ja kosmeettisia pintoja. Omaa kilpailuvuoronsa jatkumista odottava Nieminen harmittelee, että hänen ensimmäinen finaalipäivänsä meni joiltakin osin penkin alle.

– Tänään on onneksi mennyt vähän paremmin. Aamulla oli korjauslaskelman teko sekä korimittaus ja nyt seuraavaksi alkaa pyöräsuuntaus. Iltapäivällä odottaa sähkövian selvittäminen ja korjaus.

Nieminen haluaa autokorinkorjaajaksi, sillä ammatissa saa tehdä paljon itse.

– Siten näkee oman kädenjälkensä ja voi olla ylpeä siitä, mitä tekee.

Lisätietoja: Lajivastaava Hermanni Salonen, puh. 044 907 3075

Tiedote ja kuvat: Jessi Ristilä, puh. 040 510 3847​